Ain al-Hilweh

Ain al-Hilweh (alternativt Ein-el-Helweh) er en palestinsk flyktningleir som ligger i utkanten av havnebyen Sayda i Libanon. Leiren ble opprettet i 1948, som en følge av den arabisk-israelske krig i 1948. Den var før dette en britisk militærleir som ble benyttet under annen verdenskrig.

Ain al-Hilweh er den største av i alt tolv palestinske flyktningleire i Libanon. Det var rundt 70 000 mennesker som bodde der i 2008.BBC – Factions fight in Lebanese camp (21.3.2008) Libanesiske sikkerhetsstyrker har forbud mot å trenge inn i både denne og de andre leirene i Libanon. Dette ble bestemt i en arabisk avtale fra 1969.NRK – Rykker inn i flyktningleir (15.7.2007) Det bodde over 350 000 palestinske flyktninger i Libanon i 2007. Rundt 200 000 av disse er registrert av FN. Libanesiske myndigheter fører en hard politikk overfor
palestinerne, som i praksis bare kan utføre ikke-faglært arbeid.Dagbladet - Fakta Flyktninger i Libanon (25.8.2007) De kan heller ikke kjøpe eller leie boliger utenfor flyktningleirene.Dagbladet - Militante palestinere overga seg (5.6.2007)

Den kjente palestinske tegneren Naji al-Ali vokste opp i denne leiren.

Stridigheter
Leiren ble den 15. mai 1974 hardt rammet da israelske bombefly angrep den som hevn etter Ma'alot-massakren. Israelerne mistenkte at personer tilknyttet denne ugjerningen befant seg i leiren. Det israelske flyvåpenet angrep i alt syv flyktningleire denne dagen. Totalt ble 17 mennesker drept og 138 skadd i de israelske angrepene. Ain al-Hilweh var den leiren som ble hardest rammet.BBC – BBC on this day (15.5.1974)

Det har flere ganger vært stridigheter i leiren grunnet rivaliseringer mellom ulike palestinske grupper. Sommeren 2007 støtte væpnede islamister sammen med den libanesiske hæren ved inngangen til flyktningleiren. Konfrontasjonene skal ha oppstått da et medlem fra islamistiske gruppen Jund al-Sham kastet en håndgranat mot en av hærens kontrollposter utenfor leiren.Dagbladet - Sammenstøt ved ny flyktningleir (3.6.2007) Flere tusen palestinere skal ha flyktet fra leiren etter at stridighetene utartet de nærmeste dagene.

Referanser

Kategori:Palestinske flyktningleirer i Libanon
Kategori:Guvernementet Sør-Libanon